บอร์ด กนอ.เห็นชอบคงอัตราค่าเช่าให้ผู้ประกอบการที่เช่าที่ดินนิคมอุตสาหกรรมภาคใต้ จังหวัดสงขลา
นายวีริศ อัมระปาล ผู้ว่าการการนิคมอุตสาหกรรมแห่งประเทศไทย หรือ กนอ. เปิดเผยว่า จากสภาวะเศรษฐกิจในปัจจุบันที่ชะลอตัวเนื่องจากสถานการณ์โควิด-19 ที่ยืดเยื้อ ส่งผลกระทบต่อการลงทุนและการประกอบกิจการนั้น ในที่ประชุมคณะกรรมการ กนอ.หรือ บอร์ด กนอ. ครั้งที่ 8/2564 เมื่อวันที่ 15 กรกฎาคมที่ผ่านมา ซึ่งเป็นการประชุมด้วยระบบ Zoom โดยมีนายนรินทร์ กัลยาณมิตร ประธานบอร์ด กนอ.เป็นประธานการประชุม ได้มีมติเห็นชอบการคงอัตราราคาขาย และค่าเช่าที่ดินนิคมอุตสาหกรรมภาคใต้ จังหวัดสงขลา ในส่วนพื้นที่ระยะที่ 2/2 และระยะที่ 3 พื้นที่ Rubber City ออกไปเป็นระยะเวลา 1 ปี เพื่อบรรเทาความเดือดร้อนจากผลกระทบของสถานการณ์ดังกล่าว อีกทั้งยังเป็นการเตรียมความพร้อมด้านการตลาดและการขายให้สอดคล้องกับสถานการณ์ปัจจุบัน และกระตุ้นให้เกิดการตัดสินใจลงทุนของผู้ประกอบการ เป็นการลดภาระในระยะแรกของการลงทุน รวมถึงตอบสนองนโยบายรัฐบาล โดยให้มีผลบังคับใช้ตั้งแต่วันที่ 1 กรกฎาคม 2564 จนถึงวันที่ 30 มิถุนายน 2565การคงอัตราราคาขายและให้เช่าที่ดินนิคมอุตสาหกรรมภาคใต้ จังหวัดสงขลา ในส่วนของพื้นที่Rubber City เป็นการปรับจากอัตราเดิมที่ใช้มาตั้งแต่ปี 2558 และใช้เรื่อยมาจนครบกำหนดในวันที่ 30 มิถุนายน 2564 ซึ่งปกติแล้วจะต้องกำหนดราคาขายและค่าเช่าที่ดินใหม่โดยใช้เกณฑ์การคำนวณจากต้นทุนการดำเนินงานและภาระค่าใช้จ่ายที่เกิดขึ้นจริง แต่เนื่องจากมีสถานการณ์โควิด-19 กนอ.จึงพิจารณา เพื่อลดภาระและเพิ่มศักยภาพให้กับผู้ประกอบการในนิคมอุตสาหกรรมให้สามารถดำเนินธุรกิจได้อย่างต่อเนื่องโดยไม่ให้เกิดปัญหาในการประกอบกิจการและจะส่งผลกระทบโดยตรงต่อการจ้างงานและการดำเนินธุรกิจ สำหรับนิคมอุตสาหกรรมภาคใต้ เป็นนิคมอุตสาหกรรมที่ กนอ.พัฒนาและบริหารจัดการเอง ตั้งอยู่ในพื้นที่ตำบลฉลุง อำเภอหาดใหญ่ จังหวัดสงขลา เนื้อที่ประมาณ 2,225 ไร่ โดยในปี 2559 กนอ.ได้พัฒนาพื้นที่นิคมฯยางพารา หรือ Rubber City เนื้อที่ประมาณ 1,218 ไร่ เพื่อรองรับกลุ่มอุตสาหกรรมยางพาราขั้นปลายน้ำ และขั้นกลางน้ำ และผลิตภัณฑ์ที่เกี่ยวเนื่อง ปัจจุบันมีผู้ประกอบกิจการแล้ว 7 ราย ซึ่งกนอ.พยายามหามาตรการในการสร้างความมั่นคงทางพลังงานให้กับนิคมฯ ในพื้นที่ภาคใต้และคาดว่าจะมีแนวทางที่ชัดเจนเร็วๆ นี้